
–	so zreteľom na svoje predchádzajúce uznesenia o ruskej útočnej vojne proti Ukrajine, 
–	so zreteľom na Chartu OSN, Európsky dohovor o ľudských právach, ženevské dohovory a ich dodatkové protokoly, Rímsky štatút Medzinárodného trestného súdu (MTS), Dohovor OSN o právach dieťaťa a Dohovor o zabránení a trestaní zločinu genocídia,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže podľa iniciatívy prezidenta Zelenského Bring Kids Back UA bolo od februára 2022 približne 20 000 ukrajinských detí násilne deportovaných do Ruska a Bieloruska alebo zadržaných na dočasne okupovaných ukrajinských územiach, pričom len 1 293 sa ich vrátilo a v 624 prípadoch bolo potvrdené úmrtie; keďže podľa yaleského centra pre humanitárny výskum (Humanitarian research Lab, HRL) sú skutočné čísla s pokračujúcimi presunmi a deportáciami pravdepodobne omnoho vyššie;
B.	keďže medzinárodné právo zakazuje násilné presuny na okupované územie alebo deportácie z okupovaného územia na územie okupanta, čo je vojnový zločin podľa Rímskeho štatútu a podľa Dohovoru o zabránení a trestaní zločinu genocídia môže predstavovať genocídu; 
C.	keďže Medzinárodný trestný súd vydal 17. marca 2023 zatykač na prezidenta Vladimíra Putina a Máriu Ľvovú-Belovú ako zodpovedných za vojnový zločin nezákonného presunu a deportácie ukrajinských detí;
1.	dôrazne odsudzuje násilné činy Ruskej federácie a spoluúčasť Bieloruska na zlom zaobchádzaní s ukrajinskými deťmi, okrem iného vraždách, nútenom presune a deportácii, nezákonnom osvojovaní, sexuálnom zneužívaní a vykorisťovaní, nútenej rusifikácii a militarizácii; zdôrazňuje, že tieto činy sú súčasťou genocídnej stratégie na vymazanie ukrajinskej identity;
2.	naliehavo vyzýva EÚ, aby vyvodila zodpovednosť voči zodpovedným osobám a sankcionovala jednotlivcov a subjekty zapojené do týchto zločinov;
3.	žiada, aby sa tieto zločiny prestali okamžite páchať a aby Rusko oznámilo totožnosť a miesto pobytu všetkých deportovaných ukrajinských detí a zabezpečilo ich blaho a bezpečný a bezpodmienečný návrat;
4.	naliehavo vyzýva ruské federálne a miestne orgány, aby medzinárodným organizáciám, ako sú MVČK, OHCHR a UNICEF, poskytli prístup ku všetkým deportovaným ukrajinským deťom;
5.	vyjadruje poľutovanie nad tým, že MVČK neplní svoju úlohu chrániť ukrajinské deti deportované do Ruska a Bieloruska alebo nachádzajúce sa na dočasne okupovaných ukrajinských územiach; 
6.	odsudzuje nútené udeľovanie ruského občianstva deportovaným deťom a ich štátom podporované osvojovanie ruskými rodinami v rámci zámernej politiky nútenej asimilácie; 
7.	vyzýva EÚ, aby úzko spolupracovala s ukrajinskými orgánmi, medzinárodnými a mimovládnymi organizáciami a podporovala ich v úsilí o zdokumentovanie všetkých prípadov nezvestných a deportovaných ukrajinských detí; naliehavo vyzýva medzinárodné spoločenstvo vrátane Spojených štátov, aby zachovalo financovanie HRL, a EÚ, aby zabezpečila jeho pokračovanie;
8.	zdôrazňuje, že akákoľvek skutočná mierová dohoda musí zahŕňať repatriáciu týchto detí a zodpovednosť za násilné presuny a deportácie;
9.	naliehavo vyzýva medzinárodné spoločenstvo, aby vyvodilo zodpovednosť voči Rusku posilnením koordinácie prostredníctvom Medzinárodného trestného súdu, Medzinárodného súdneho dvora a osobitného tribunálu pre zločin agresie voči Ukrajine;
10.	poveruje svoju predsedníčku, aby postúpila toto uznesenie PK/VP, Rade, Komisii, vládam a parlamentom členských štátov, Rade Európy, OBSE, prezidentovi, vláde a parlamentu Ukrajiny, Organizácii Spojených národov, Rusku a Bielorusku.

